
Croeso cynnes i chi gyd heno a diolch am eich presenoldeb i drafod un o ddisgyblion yr ysgol sydd wedi ei maethu gan deulu lleol. Fel y gwyddoch, mae gennym nifer o ddisgyblion yn yr ysgol sydd ag ystod o heriau, ond credaf fod angen cefnogaeth yn syth ar yr unigolyn yma oherwydd difrifoldeb ei hanghenion.  Mae’r plentyn ffocws wedi’i lleoli gyda theulu maeth lleol ers dechrau Awst oherwydd camdriniaeth yn y cartref. Wedi i mi, Mrs Jones a’r Pennaeth gyfarfod â rhieni maeth Ela bythefnos yn ôl, mynegodd y teulu bryderon am ddatblygiadau emosiynol ac ymddygiadol Ela a chefnogaeth yr ysgol i’r agweddau yma. Ein nod fel ysgol yw sicrhau ei bod yn cael y gefnogaeth gywir a ni chaiff ei hanawsterau dysgu effaith ar ei haddysg.  Yn ôl Stats Cymru (2017) nodwyd bod dros 5,000 o blant dan ddeunaw mlwydd oed yng ngofal yr awdurdodau lleol yng Nghymru ac mae saith deg pump ohonynt yng Ngheredigion. Gan mai’r ysgol yw’r unig le sefydlog a chyson ym mywydau plant mewn gofal, mae’n rhaid i ni greu amgylchedd diogel a chartrefol er mwyn iddynt ffynnu’n addysgiadol.
Gwelwyd bod ganddi nifer o heriau emosiynol a chymdeithasol oherwydd ei chefndir. Mae pob plentyn sy’n dechrau’r ysgol ynghyd ag Ela yn cwblhau tudalen ‘Dod i ‘nabod’. Rhydd hyn gyfle i ni fel staff ddod i adnabod disgyblion yn well. 
Gellir dadlau mai profiadau blaenorol sydd wrth wraidd ei hanawsterau. Gwelir bod yr ymlyniad hwn yn effeithio’n uniongyrchol ar ymddygiad Ela gan fod ei agwedd yn newid yn sylweddol pan fydd llawer o sŵn yn yr ystafell  neu os caiff anhawster gyda gwaith. O ganlyniad, bydd hi’n tarfu ar wersi ac yn mynnu sylw’r athrawes wrth wthio neu weiddi ar blant eraill. Yn ôl Sempik, (2008) mae tua 72% o blant mewn gofal â phroblemau ymddygiadol. Rydym wedi cydnabod bod angen darparu ymyrraeth er mwyn cynorthwyo Ela i ddelio’n bwyllog gyda’i theimladau.
Dyma gyfle euraidd hefyd i ni fel staff i adfyfyrio ar ein harfer o gydweithio gyda theuluoedd maeth. Wrth ymchwilio, canfuwyd strategaeth gan gwmni ‘Theraplay’. Rhydd y therapi chwarae gyfle i ddisgyblion fynegi eu hemosiwn ynghyd â’u helpu i wneud synnwyr o’u profiadau bywyd mewn amgylchedd diogel. Caiff y sesiynau eu teilwra ar gyfer anghenion Ela.
Rhinwedd therapi chwarae yw bod disgyblion yn arddangos eu hemosiwn drwy chwarae er enghraifft byddent yn chwarae’n gas gyda theganau os maent yn teimlo’n siomedig. Rôl y therapydd wedyn yw dadelfennu’r chwarae a thrafod teimladau’r disgybl a sut mae modd goresgyn y teimlad. Coda hyn hunan-fri'r plentyn i feddwl yn gadarnhaol.  O fewn y sesiynau therapi bydd ystod o deganau, paent, cerddoriaeth, adnoddau synhwyraidd a gwrthrychau ar gael ar gyfer y therapydd a’r unigolyn i’w defnyddio.
Bernir mai therapi chwarae fyddai’r ymyrraeth orau iddi oherwydd gall gymdeithasu drwy chwarae yn lle trwy eiriau. Mae Theraplay yn allweddol i blant i feithrin sgiliau cymdeithasol sy’n allweddol i’r disgyblion i fynegi eu personoliaeth. Byddai modd defnyddio’r ymyrraeth gydag Ela gan ei bod yn rhoi cyfle iddi ddatblygu sgiliau empathi, hunan hyder, ymlyniad personol ac ymddiriedaeth mewn pobl eraill. Mae gennym nifer o ddisgyblion eraill megis disgyblion sydd ar y Sbectrwm Awtistiaeth yn yr ysgol a fyddai’n elwa o’r ymyrraeth. Amlygir ar wefan ‘Therapy through Play and Creativity’ (dyddiad anhysbys) bod therapi chwarae yn cael effaith gadarnhaol mewn 83% o achosion. Yn ddi-os felly, byddai’r ymyrraeth yn gaffaeliaid i Ysgol Aeron.
Nid oes amser penodol na therfyn i ba mor hir mae angen defnyddio’r therapi. Nid yw’n gorffen nes bod y plentyn yn gwneud cynnydd yn ei hymddygiad. Bydd angen dosbarth neu ardal lle na fydd llawer o wrthdyniadau i sicrhau nad yw Ela yn colli ei gallu i ganolbwyntio o fewn y sesiynau. Bydd angen wythnos i ymgartrefi a sicrhau bod yr ardal yn un gartrefol ac addas i’r therapi. Pe bai’r cydlynydd therapi yn ymweld yn ddyddiol, byddwn yn medru cynnig mwy o sesiynau i Ela ar ddechrau’r flwyddyn a’u lleihau wrth fonitro cynnydd.  
‘The Therapuetic School Package’ sy’n addas i’r ysgol oherwydd bydd modd teilwra’r cynnwys  i anghenion unigolion. Bydd therapydd yn ymweld â’r ysgol er mwyn trafod heriau ymddygiadol Ela a’r strategaethau i’w dilyn wrth ddefnyddio therapi chwarae.  Cynhelir yr hyfforddiant dan arweiniad therapydd proffesiynol o’r cwmni yn ystod tri diwrnod mewn hyfforddiant. A bydd y deunydd hyfforddi ar gael yn y Gymraeg. Cydlynydd Iechyd a Lles yr ysgol fydd yn cydlynu’r therapi a bydd yn derbyn hyfforddiant pellach maes o law.  Pletha hyn gyda goblygiadau Donaldson (2015: 46) o Faes Dysgu a Phrofiad Iechyd a Lles ble fydd y disgyblion yn “unigolion iach a hyderus”.  Gan mai ymyrraeth lled newydd yw therapi chwarae byddwn yn treialu’r ymyrraeth ac yn ei haddasu i anghenion Ela wrth fynd ymlaen. Wrth fonitro effeithiolrwydd yr ymyrraeth, gallwn ddefnyddio’r ymyrraeth gyda disgyblion eraill a chynnig hyfforddiant i rieni’r disgyblion er mwyn ailadrodd y camau adref.  
Caiff Ela sesiwn unigol am awr, unwaith yr wythnos gyda’r therapydd. Mae modd defnyddio’r therapi fesul un am un neu fesul grŵp felly gellir ei ddefnyddio gyda nifer o ddisgyblion.
Mae’r pecyn yn gyfanswm o £300 am y flwyddyn ond credaf ei fod yn becyn hollol werthfawr i gefnogi’r disgyblion sydd ag anawsterau ymddygiad ac emosiynol. Bydd modd defnyddio canran o arian Grant Datblygu Disgyblion Ela a phlant eraill yr ysgol sydd angen y sesiynau i dalu am y ‘Theraplay’. Yn ôl Llywodraeth Cymru, (2017) caiff ysgolion sydd â disgyblion mewn gofal yng nghonsortiwm ERW £1,150 y plentyn o ran Grant Datblygu Disgyblion. Felly byddai modd defnyddio adnoddau sydd gennym yn yr ysgol yn barod megis paent, teganau ac adnoddau cerddoriaeth yn ychwanegol gan arbed costau pellach.
Rydym yn gweithio’n agos iawn gyda’i rhieni maeth ac yn awyddus iawn i gadw’r cyswllt ysgol/ cartref yn gryf er lles Ela. Byddwn yn danfon llythyr i’w rhieni maeth ar ôl cyfarfod i ofalu eu bod yn hapus gyda’r ymyrraeth. Ar dderbyn eu sêl bendith byddwn yn cynnig hyfforddiant iddynt ar yr ymyrraeth, fel bod modd atgyfnerthu’r hyn bydd Ela’n dysgu yn y sesiynau. Bydd adolygiad bob hanner tymor ar gynnydd Ela er mwyn cynllunio’r ffordd  ffordd ymlaen gyda’r sesiynau therapi. Disgwylir i bob aelod o staff dderbyn hyfforddiant gan y cwmni i sicrhau continwwm a chan ddilyn yr un protocol. Gofynnir i chi fel staff i fonitro ac asesu datblygiadau emosiynol Ela o fewn eich sesiynau. 
I sicrhau cynnydd yn natblygiad Ela, byddaf innau,  Mrs Jones a’r cydlynydd therapi chwarae yn cwrdd bob wythnos ar ôl sesiwn Ela i drafod  cynnydd ac anawsterau i’w datrys. Byddwn yn monitro ei chynnydd drwy ddefnyddio ‘Graddfa Cyfranogiad’ a’i wirio yn wythnosol ar ôl y sesiwn i weld a oes cynnydd. Byddaf yn diogelu cyfarfod cyson gyda rhieni maeth Ela er mwyn iddynt dderbyn  diweddariad ar ddatblygiad Ela a rhannu gwybodaeth am ffyrdd y gallant hwythau  atgyfnerthu’r cynllun. Byddaf yn cadw cysylltiad cryf gyda’r gwasanaethau cymdeithasol i drafod y datblygiadau ac unrhyw ofid sydd gennym fel ysgol. Byddwn yn cadw dyddiadur o fewn yr ysgol i nodi unrhyw ddigwyddiad fel bod modd ei ddangos i’r therapydd proffesiynol wrth iddi  ymweld â’r ysgol i sicrhau'r ffordd ymlaen er lles Ela. Gobeithio bydd y sesiynau therapi yn lleihau dros amser ond byddwn yn parhau i ddefnyddio therapi chwarae pe byddai ymddygiad Ela’n dirywio.
Wrth edrych ymlaen chwe mis o ddilyn y rhaglen, gobeithiaf y bydd hi’n:
· gwneud cyswllt llygaid hir 
· deall bod y bobl sydd o’i hamgylch yn pryderu amdani 
· delio gydag emosiwn trwy drafod gyda staff a sut mae goresgyn y profiadau yma. 
Bydda i a Mrs Jones yn mynychu cyfarfod adolygiad Ela ynghyd ê rhieni maeth a gweithiwr cymdeithasol Ela. Byddwn yn trafod ei datblygiad  a pha gymorth pellach sydd angen arni. Byddwn yn gweithio gyda chynorthwywyr cymorth cymdeithasol, emosiynol ac ymddygiadol ar ôl y sesiynau therapi chwarae i atgyfnerthu’r hyn mae Ela wedi dysgu er mwyn atal dychweliad yr ymddygiad. Gyda chyfranogiad y rhieni maeth, gobeithiaf i’r dyfodol bydd Ela a’i rhieni yn medru siarad am deimladau yn ddyddiol. Byddai modd danfon bocs emosiwn adref gydag Ela, lle byddai’n cael y cyfle i ddarllen y llyfr sydd yn y bocs ac yna trafod sut mae’r cymeriadau yn teimlo. Datblyga hyn ymwybyddiaeth Ela o deimladau, sgiliau cymdeithasu ag empathi, er mwyn eu defnyddio wrth gymdeithasu gydag eraill. Medrir ehangu’r ymyrraeth i feithrinfeydd lleol sydd yn gysylltiedig â rhaglen Dechrau’n Deg, fel bod disgyblion sydd angen therapi chwarae yn ei gael yn gynharach. Lleihâ hyn ymddygiad heriol o fewn ysgolion cynradd gan fydd y disgyblion wedi dysgu sut i ddelio gydag emosiwn a theimladau yn gynnar yn eu haddysg. 
Diolch am eich gwrandawiad a oes unrhyw gwestiynau?

